Ihmissydän
On ihmissydän pieni maailma,
 on siellä syvyydet ja meret aavat;
 sen ylle luokaa taivas loistava,
 niin syvät vedet kuvastaa sen saavat!

 On ihmissydän pieni maailma,
 on vehmasmaata, aroa ja santaa;
 suo sateen vienon sinne vihmoa,
 niin erämaakin kukkasia kantaa!

 On ihmissydän pieni maailma,
 vaan maailma on kerran katoava;
 iäisyys sydämeesi istuta,
 se kuolemasta on sun vapahtava!

Nuoruuden muistoksi, 1912.

Alpo Noponen